|  |
| --- |
| Klaipėdos miesto savivaldybės tarybos |
| sprendimo Nr. . |
| priedas |

**KLAIPĖDOS MIESTO PASTATŲ FASADŲ TVARKYMO RĖMIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto pastatų fasadų tvarkymo rėmimo tvarkos aprašas (toliau – Tvarkos aprašas) reglamentuoja tvarką, pagal kurią iš Klaipėdos miesto savivaldybės (toliau – Savivaldybė) biudžeto lėšų iš dalies finansuojami pastatų, patenkančių į saugomą kultūros paveldo vietovę Klaipėdos senamiestį (toliau – Pastatai), fasadų tvarkymo darbai, nustato paraiškų teikimo tvarką ir sąlygas, paraiškų vertinimą, atrankos kriterijus ir lėšų panaudojimo kontrolę.
2. Tvarkos apraše vartojamos sąvokos:
   1. **paraiška** – prašymas iš dalies finansuoti Pastato fasadų tvarkymo darbus iš Savivaldybės biudžeto lėšų;
   2. **pareiškėjas** – paraišką pateikęs fizinis ar juridinis asmuo, nuosavybės ar kita valdymo teise valdantis Pastatą;
   3. **Pastato fasadas** – išorinė statinio siena nuo žemės paviršiaus iki karnizo, atskirianti statinio vidų nuo išorės;
   4. **Pastatų fasadų tvarkymo darbai** – statybos arba tvarkomieji paveldosaugos darbai, kurių tikslas išsaugoti saugomos kultūros paveldo vietovės Klaipėdos senamiesčio vertingąsias savybes, gerinant jo teritorijoje esančių Pastatų estetinį vaizdą, užtikrinant fasadų atitiktį esminiams statinio architektūros reikalavimams, nurodytiems Lietuvos Respublikos statybos įstatymo 5 straipsnyje, o kultūros paveldo objekto tvarkymo atveju – ir reikalavimams, nurodytiems Lietuvos Respublikos nekilnojamojo kultūros paveldo apsaugos 23 straipsnyje;
   5. **valdymo teisę patvirtinantys dokumentai** – Pastato nuosavybės arba kitą valdymo teisę patvirtinantys dokumentai;
   6. **valdytojas** – savininkas ar kitas fizinis ar juridinis asmuo nuosavybės, patikėjimo, nuomos, panaudos ar kitokiu teisėtu pagrindu valdantis Pastatą.
3. Kitos Tvarkos apraše vartojamos sąvokos atitinka Lietuvos Respublikos nekilnojamojo kultūros paveldo apsaugos įstatyme, Lietuvos Respublikos statybos įstatyme ir kituose teisės aktuose vartojamas sąvokas.

**II SKYRIUS**

**FINANSUOJAMI DARBAI**

1. Pastatų fasadų tvarkymo darbai finansuojami iš lėšų, kurias skiria Savivaldybės taryba, tvirtindama Savivaldybės biudžetą, Klaipėdos miesto savivaldybės strateginio veiklos plano kultūros paveldo apsaugos priemonėms įgyvendinti.
2. Iš Savivaldybės biudžeto lėšų iš dalies finansuojami šie Pastatų fasadų tvarkymo darbai:
   1. paprastojo ir kapitalinio remonto darbai (pamatų sustiprinimo, hidroizoliacijos įrengimo, atnaujinimo darbai, apdailos sutvarkymo darbai; fasadų konstrukcijų ir architektūrinių elementų sustiprinimo, atnaujinimo darbai, apdailos sutvarkymo darbai);
   2. tvarkomieji paveldosaugos darbai (pamatų ir fasadų tvarkybos darbai, kurių tikslas užtikrinti pastato autentiškumą ir vertingųjų savybių išsaugojimą).
3. Šis tvarkos aprašas netaikomas Pastato rekonstrukcijos, fasadų angų ir kitų architektūrinių elementų keitimo darbams (išskyrus atvejus, kai atkuriamas buvęs istorinis pastato vaizdas), fasadų šiltinamojo sluoksnio įrengimo darbams, nesenai sutvarkytų fasadų tvarkymo darbams (kai nepasibaigė rangovo suteiktas garantinis laikotarpis), kai teritorijų planavimo dokumentai numato Pastato griovimą, kai numatomi darbai pažeis saugomų kultūros paveldo vietovių autentiškumą bei Kultūros vertybių registre nurodytas jų vertingąsias savybes, Pastato naujos statybos atveju.

**III SKYRIUS**

**PARAIŠKŲ TEIKIMAS**

1. Valdytojas pateikia paraišką dėl pastato fasadų tvarkymo dalinio finansavimo (Tvarkos aprašo 1 priedas) Savivaldybės administracijos paskelbtame kvietime teikti paraiškas nustatytais terminais ir tvarka. Kvietimas teikti paraiškas ir paraiškų teikimo tvarka viešai skelbiama Savivaldybės interneto svetainėje.
2. Paraišką su priedais pareiškėjas pateikia popierinėje arba elektroninėje formoje (Savivaldybės interneto svetainėjearba skaitmeninėje laikmenoje arba debesijos saugykloje) Savivaldybės administracijos Paveldosaugos skyriui (toliau – Paveldosaugos skyrius).
3. Teikiant paraišką finansuoti Pastatų fasadų tvarkymo darbus, privaloma pateikti:
   1. valdymo teisę patvirtinančius dokumentus;
   2. statybą leidžiantį dokumentą ir techninį projektą, jei Pastatų fasadų tvarkymo darbams vykdyti buvo išduotas statybą leidžiantis dokumentas;
   3. leidimą atlikti tvarkomuosius paveldosaugos darbus ir tvarkomųjų paveldosaugos darbų projektą, jei Pastatų fasadų tvarkymo darbams vykdyti buvo išduotas leidimas atlikti tvarkomuosius paveldosaugos darbus;
   4. kvalifikuoto ir atestuoto specialisto (sąmatininko) parengtą ir pasirašytą statybos darbų arba tvarkomųjų paveldosaugos darbų skaičiuojamosios kainos sąmatą, sudarytą taikant VšĮ Statybos sektoriaus vystymo agentūros parengtas rekomendacijas dėl statinių statybos skaičiuojamųjų kainų nustatymo;
   5. statinio techninės priežiūros patikrinimo aktą, parengtą pagal STR 1.07.03:2017 „Statinių techninės ir naudojimo priežiūros tvarka. Naujų nekilnojamojo turto kadastro objektų formavimo tvarka“, jei toks aktas buvo sudarytas;
   6. Pastato fasadų esamos būklės išsamią fotofiksaciją (eksterjero, atskirų detalių ir mazgų, architektūrinių elementų fotonuotraukos stambiu planu);
   7. Pastato fasadų tvarkymo darbų aprašą (pastato fasadų brėžiniai arba vizualizacijos su matmenimis ir nurodytais konkrečiais fasadų tvarkymo darbais, medžiagomis ir jų kiekiais), jei Pastato fasado tvarkymo darbai yra priskirtini prie paprastojo remonto darbų, kurių metu nekeičiama pastato išvaizda ir yra nereikalingas statybą leidžiantis dokumentas arba leidimas atlikti tvarkomuosius paveldosaugos darbus.

**IV SKYRIUS**

**PARAIŠKŲ NAGRINĖJIMAS**

1. Pateiktas paraiškas priima ir jų atitiktį Tvarkos aprašui ir Lietuvos Respublikos teisės aktams patikrina Paveldosaugos skyrius. Nustačius, kad prašymas ir jame pateikti dokumentai neatitinka Tvarkos aprašo bei kitų teisės aktų reikalavimų, atsakingas Paveldosaugos skyriaus darbuotojas per 10 darbo dienų nuo paraiškos gavimo informuoja elektroniniu paštu arba raštu pareiškėją dėl nustatytų neatitikimų ir siūlo per 10 darbo dienų ištaisyti paraiškos trūkumus. Pareiškėjui per nustatytą terminą neištaisius nurodytų paraiškos trūkumų, paraiška toliau nenagrinėjama, o pareiškėjas per 3 darbo dienas nuo termino trūkumams ištaisyti pasibaigimo informuojamas apie priimtą sprendimą. Jei paraiška atitinka Tvarkos aprašo ir kitų teisės aktų reikalavimus, Paveldosaugos skyrius perduoda prašymą nagrinėti Tvarkos aprašo 11 punkte nurodytai darbo grupei. Pareiškėjas per 5 darbo dienas nuo paraiškos pateikimo turi teisę savo iniciatyva koreguoti paraišką. Tokiu atveju bendras paraiškos patikrinimo terminas negali viršyti 20 darbo dienų.
2. Pateiktas paraiškas pagal Tvarkos apraše nurodytus prioritetus ir atrankos kriterijus nagrinėja, finansuotinų objektų eilę sudaro, finansavimo dydį apskaičiuoja bei atliktų darbų užbaigimo faktą nustato Savivaldybės administracijos direktoriaus įsakymu sudaryta darbo grupė Strateginio veiklos plano kultūros paveldo apsaugos priemonių lėšoms paskirstyti (toliau – Darbo grupė). Darbo grupė savo veikloje vadovaujasi Savivaldybės administracijos direktoriaus įsakymu patvirtintu darbo reglamentu, kuriame nurodomos Darbo grupės teisės, pareigos, funkcijos, darbo organizavimo ir sprendimų priėmimo tvarka, Darbo grupės narių atsakomybė.
3. Darbo grupė, išnagrinėjusi pateiktas paraiškas, vadovaudamasi Tvarkos aprašo V skyriuje nurodytais prioritetais ir atrankos kriterijais ir VI skyriuje nurodytais finansavimo principais, nustato kiekvienos paraiškos pagrįstumą ir valdytojo teisę gauti finansavimą. Tada Darbo grupė sudaro finansuotinų objektų eilę ir, vadovaudamasi Tvarkos aprašo 27, 28 punktuose nustatytu finansavimo intensyvumu, apskaičiuoja kiekvieno Pastato fasadų tvarkymo darbų finansavimo dydį. Finansuotinų objektų skaičius nustatomas pagal Strateginio veiklos plano kultūros paveldo apsaugos įgyvendinimo priemonėms skirtų asignavimų dydį.
4. Vadovaudamasis Darbo grupės priimtu (-ais) sprendimu (-ais), Paveldosaugos skyrius rengia Savivaldybės administracijos direktoriaus įsakymo projektą dėl Pastatų fasadų tvarkymo darbų finansavimo sąmatos (toliau – sąmata) patvirtinimo. Įsakymas viešai skelbiamas Savivaldybės interneto svetainėje.
5. Valdytojus, kurių paraiškos nebuvo patenkintos, Paveldosaugos skyrius per 10 darbo dienų nuo sąmatos patvirtinimo dienos informuoja raštu, nurodydamas paraiškų atmetimo motyvus.
6. Per 20 darbo dienų nuo sąmatos patvirtinimo pasirašomas ketinimų protokolas tarp pastato valdytojo ir Savivaldybės administracijos dėl dalinio finansavimo skyrimo iš Savivaldybės biudžeto lėšų už Pastatų fasadų tvarkymo darbų įvykdymą.
7. Pastatų fasadų tvarkymo darbai turi būti pradėti vykdyti einamaisiais metais ne vėliau kaip birželio 1 dieną ir užbaigti ne vėliau kaip lapkričio 3 dieną. Gavus motyvuotą valdytojo prašymą, ketinimų protokole gali būti nustatyti ir kiti darbų pradžios ir pabaigos terminai. Jei valdytojas nevykdo paraiškoje numatytų Pastatų fasadų tvarkymo darbų arba valdytojo prašymu šių darbų įgyvendinimas, pritarus Darbo grupei, perkeliamas į kitus kalendorinius metus, finansavimas einamaisiais metais gali būti skirtas kitam valdytojui, kurio paraiška yra pirma eilėje, negavusių finansavimą dėl priežasčių, išvardytų Tvarkos aprašo 23 punkte.
8. Valdytojas gali pradėti paraiškoje nurodytus darbus iš karto po paraiškos pateikimo, jeigu yra rizika laiku nespėti atlikti planuojamų Pastato fasadų tvarkymo darbų dėl jų apimties arba dėl technologinių ypatumų (pavyzdžiui, nepalankių meteorologinių sąlygų, rangovo užimtumo, mechanizmų nuomos ar medžiagų tiekimo sąlygų). Tokiu atveju valdytojas apie darbų pradžią raštu arba elektroniniu paštu informuoja Paveldosaugos skyrių. Atliekant šiame punkte aprašytus veiksmus, valdytojas prisiima visą riziką dėl galimybių gauti dalinį finansavimą. Šie veiksmai valdytojui nesuteikia pranašumo, nagrinėjant paraišką Tvarkos aprašo 10–16 punktuose nustatyta tvarka.
9. Įgyvendinęs Pastato fasadų tvarkymo darbus, valdytojas per 5 darbo dienas nuo atliktų darbų perdavimo – priėmimo akto tarp rangovo ir valdytojo pasirašymo, Paveldosaugos skyriui pateikia šiuos papildomus dokumentus:
   1. tarp rangovo ir valdytojo sudarytą atliktų Pastato fasadų tvarkymo darbų perdavimo – priėmimo aktą;
   2. Pastato fasadų tvarkymo darbų išlaidas patvirtinančius dokumentus;
   3. Pastato išsamią fotofiksaciją po atliktų fasadų tvarkymo darbų (bendros fasado fotonuotraukos, atskirų detalių ir mazgų, architektūrinių elementų fotonuotraukos stambiu planu).
10. Gavęs Tvarkos aprašo 18 punkte nurodytus dokumentus, Paveldosaugos skyrius patikrina jų atitiktį teisės aktų reikalavimams ir Tvarkos aprašo 11 punkte nurodytai Darbo grupei teikia patikslintą konkrečių lėšų iš Strateginio veiklos plano kultūros paveldo apsaugos priemonių skyrimo sąmatą už atliktus Pastatų fasadų tvarkymo darbus. Savivaldybės iš dalies finansuojama Pastato fasadų tvarkymo darbų išlaidų patikslinta sąmata negali būti didesnė nei paraiškos teikimo metu kvalifikuoto ir atestuoto specialisto (sąmatininko) nustatyta skaičiuojamoji darbų kaina. Valdytojui atlikus ne visus numatytus Pastato fasadų tvarkymo darbus, finansavimas mažinamas, atsižvelgiant į neatliktų darbų vertę.
11. Darbo grupei pritarus patikslintai sąmatai ir nustačius, kad Pastato fasadų tvarkymo darbai yra atlikti, per 20 darbo dienų yra parengiama ir pasirašoma sutartis tarp pastato valdytojo ir Savivaldybės administracijos dėl konkrečių Savivaldybės biudžeto lėšų skyrimo valdytojui už atliktus Pastato fasadų tvarkymo darbus. Lėšos valdytojui pervedamos sutartyje nustatytais terminais ir tvarka.

**V SKYRIUS**

**FINANSAVIMO PRIORITETAI IR ATRANKOS KRITERIJAI**

1. Atsižvelgiant į pateiktas paraiškas, Pastatų fasadų tvarkymo darbų prioritetai apskaičiuojami, atsižvelgiant į gautų balų, skiriamų už paraiškos atitiktį kiekvienam iš kriterijų, sumą:
   1. tvarkomas Pastatas patenka į Tiltų, Teatro, Žvejų, Turgaus, Daržų, Sukilėlių, Aukštosios, Didžiosios Vandens, Vežėjų (ruožą tarp Turgaus ir Daržų gatvių) gatves arba į Teatro, Turgaus aikštes arba į šalia laivo „Meridianas“ esančią erdvę – 10 balų;
   2. tvarkomas Pastatas yra likusioje Klaipėdos senamiesčio (kodas Kultūros vertybių registre 16075) teritorijoje – 8 balai;
   3. ketinama tvarkyti visus Pastato fasadus arba ketinama tvarkyti Pastato prastą estetinį vaizdą turintį pagrindinį gatvės fasadą, kai mūro arba tinko, arba dažų sluoksnio pažeidimai sudaro daugiau kaip 20 proc. fasado ploto – 10 balų;
   4. ketinama tvarkyti Pastato pagrindinį gatvės fasadą – 8 balai;
   5. ketinama tvarkyti Pastato pagrindinio gatvės fasado pirmąjį aukštą ir cokolį – 6 balai;
2. Jei pateiktos paraiškos gavo vienodą balų sumą, pirmumas suteikiamas anksčiau pateiktoms paraiškoms.
3. Pastatų fasadų tvarkymo darbų paraiškos finansuojamos tol, kol nepasibaigia Klaipėdos miesto savivaldybės biudžete numatytos einamųjų metų lėšos kultūros paveldo apsaugos priemonėms įgyvendinti.
4. Finansavimas neskiriamas, kai:
   1. paraiška surinko mažiau nei 14 balų;
   2. valdytojas pateikė neteisingai įformintus ar ne visus Tvarkos aprašo 9 ir 18 punktuose nurodytus dokumentus arba klaidingus duomenis ir per nustatytą terminą šių trūkumų neištaisė;
   3. valdytojas turi galiojančias administracines nuobaudas dėl Lietuvos Respublikos nekilnojamojo kultūros paveldo apsaugos įstatymo pažeidimų, susijusių su finansuoti prašomu Pastatu;
   4. Pastatas yra įtrauktas į Klaipėdos miesto savivaldybės tarybos patvirtintą Apleisto ar neprižiūrimo nekilnojamojo turto sąrašą;
   5. valdytojas jau gavo finansavimą ar kompensavimą iš Savivaldybės ar valstybės biudžeto už tuos pačius fasadų tvarkymo darbus;
   6. valdytojui už tuos pačius atliktus Pastato sutvarkymo darbus buvo pritaikyta mokestinė lengvata, numatyta Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse kompleksinį pastatų fasadų ar stogų tvarkymą arba įrengusiems mažosios architektūros ar puošybos elementus, tvarkos apraše;
5. Valdytojai, kurie negavo dalinio finansavimo dėl aplinkybės, nurodytos Tvarkos aprašo 23 punkte, turi teisę teikti paraišką ir paskesnių metų daliniam finansavimui gauti. Tokiu atveju valdytojas naujos paraiškos neteikia, bet raštu Paveldosaugos skyriui patvirtina savo ketinimus siekti dalinio finansavimo skyrimo ir paskesniais metais.

**VI SKYRIUS**

**LĖŠŲ ŠALTINIAI IR FINANSAVIMO INTENSYVUMAS**

1. Klaipėdos miesto savivaldybės strateginio veiklos plano kultūros paveldo apsaugos priemonės įgyvendinamos Savivaldybės biudžeto lėšomis.
2. Maksimali finansuojama Savivaldybės dalis už Pastato fasadų tvarkymo darbus – 70 procentų.
3. Savivaldybės skiriamų lėšų dalis, nurodyta 27 punkte už atliktus Pastatų fasadų tvarkymo darbus, negali būti didesnė nei 30 tūkst. eurų.
4. Finansavimo intensyvumas, nustatytas 27 ir 28 punktuose, netaikomas Savivaldybės nuosavybės teise valdomų Pastatų fasadų tvarkymo darbams. Tokių objektų finansavimo dalis ir dydis iš Savivaldybės biudžeto Tvarkos aprašu yra neribojamas.
5. Vykdant Tvarkos apraše nustatytas procedūras dėl dalinio finansavimo skyrimo iš Savivaldybės biudžeto lėšų, yra taikomi nereikšmingos (*de minimis*) pagalbos suteikimo principai, nustatyti Sutartyje dėl Europos Sąjungos veikimo, Komisijos pranešime dėl Sutarties dėl Europos Sąjungos veikimo 107 straipsnio 1 dalyje vartojamos valstybės pagalbos sąvokos C/2016/2946 ir kituose teisės aktuose, kurie reglamentuoja nereikšmingos (*de minimis*) pagalbos suteikimą. Jei Pastato valdytojas yra įmonė, prieš pasirašant Tvarkos aprašo 16 punkte nurodytą ketinimų protokolą, Paveldosaugos skyriui turi būti pateikta „Vienos įmonės“ deklaracija pagal Komisijos reglamentą (ES) Nr. 1407/2013.

**VII SKYRIUS**

**KONTROLĖ**

1. Apie vykdomus Pastato fasadų tvarkymo darbus valdytojas ir rangovas privalo informuoti visuomenę Tvarkos aprašo 2 priede nustatyta tvarka įrengdami informacinį stendą.
2. Už teisingos informacijos pateikimą paraiškoje ir tikslingą lėšų panaudojimą atsako sutartį pasirašęs valdytojas bei tvarkybos darbų rangovas.
3. Paaiškėjus, kad lėšos buvo panaudotos ne pagal paskirtį, valdytojas privalo lėšas grąžinti į sutartyje nurodytą sąskaitą sutartyje nustatyta tvarka ir terminais.
4. Valdytojai, Tvarkos apraše nustatytą finansavimą gavę neteisėtai, arba asmenys, prisidėję prie neteisėto finansavimo gavimo (sąmoningai pateikę ar patvirtinę klaidingus duomenis), atsako Lietuvos Respublikos įstatymų nustatyta tvarka.
5. Pastatų fasadų tvarkymo darbus kontroliuoja Paveldosaugos skyrius, prireikus – Savivaldybės administracijos direktoriaus įsakymu sudaryta komisija.
6. Strateginio veiklos plano kultūros paveldo apsaugos priemonėms vykdyti skirtų biudžeto lėšų panaudojimo kontrolė vykdoma Klaipėdos miesto savivaldybės administracijos finansų kontrolės taisyklių nustatyta tvarka.
7. Savivaldybės administracijos direktoriaus įsakymai dėl sąmatos patvirtinimo gali būti skundžiami Lietuvos Respublikos teisės aktų nustatyta tvarka.

**VIII SKYRIUS**

**BAIGIAMOSIOS NUOSTATOS**

1. Už Tvarkos aprašo vykdymą ir kontrolę atsakingas Paveldosaugos skyrius.
2. Klaipėdos miesto savivaldybės administracijos strateginio veiklos plano kultūros paveldo apsaugos priemonių įgyvendinimo dokumentai saugomi Savivaldybės administracijoje Lietuvos Respublikos dokumentų ir archyvų įstatymo nustatyta tvarka.
3. Ginčai dėl Tvarkos aprašo taikymo sprendžiami teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_